Diari Oficial de la Generalitat Valenciana


Sumari del DOGV 7319, del 17-07-2014 (2014/6756)

ORDE 14/2014, de 20 de juny, de la Conselleria de Presidència i d'Agricultura, Pesca, Alimentació i Aigua, per la qual s'aprova el Reglament de la Denominació d'Origen Protegida Nespres Callosa d'en Sarrià i el seu Consell Regulador.
-----------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2014/06/20/14/dof/vci/html**

### Dades del document

Número de DOGV
:   7319

Data del DOGV
:   17-07-2014

Secció del DOGV
:   I. DISPOSICIONS GENERALS

Número del document
:   2014/6756


Data del document
:   20-06-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * reglament intern
    * denominació d'origen
    * qualitat del producte
    * legislació

ORDE 14/2014, de 20 de juny, de la Conselleria de Presidència i d'Agricultura, Pesca, Alimentació i Aigua, per la qual s'aprova el Reglament de la Denominació d'Origen Protegida Nespres Callosa d'en Sarrià i el seu Consell Regulador. [2014/6756]  
A la Denominació d'Origen Protegida Nespres Callosa d'en Sarrià li és aplicable un marc normatiu de caràcter autonòmic, estatal i comunitari.  
Per mitjà de l'Orde de 14 de juny de 1991, del conseller d'Agricultura i Pesca, es va aprovar el Reglament de la Denominació d'Origen Nespres Callosa d'en Sarrià i el seu Consell Regulador, d'acord amb el marc normatiu d'aplicació corresponent al moment.  
A la Comunitat Valenciana, des de l'any 2006 ha anat establint-se un marc normatiu específic de les figures de qualitat diferenciada, en particular les denominacions d'origen i les indicacions geogràfiques, derivat de les premisses establides en la reglamentació europea. L'article 53, «Protecció dels sistemes de qualitat diferenciada», de la Llei 10/2006, de 26 de desembre, de Mesures Fiscals, de Gestió Administrativa i Financera i d'Organització de la Generalitat, establix, entre altres aspectes, que els consells reguladors de la Comunitat Valenciana ja constituïts a l'entrada en vigor de la Llei de Mesures esmentada queden definits com a corporacions de dret públic. També s'hi enumeren les formes d'exercir les funcions de control i certificació, la redacció de les quals ha sigut modificada per la Llei 16/2010, de 27 de desembre, de Mesures Fiscals, de Gestió Administrativa i Financera i d'Organització de la Generalitat en el seu capítol XVIII.  
  
Després de la Llei 10/2006, de 26 de desembre, es va aprovar el Decret 222/2007, de 9 de novembre, del Consell, en què s'establixen normes relatives als consells reguladors o òrgans de gestió de les denominacions de qualitat de la Comunitat Valenciana (DOCV 5639, 14.11.2007). Este decret desplega principalment el règim, l'estructura i el funcionament dels consells reguladors de la Comunitat Valenciana, i establix un període per a l'adaptació de la reglamentació de cada un a la personalitat jurídica de corporacions de dret públic que, amb caràcter general, subjecten l'activitat al dret privat, dotats de personalitat jurídica pròpia i amb plena capacitat per al desenrotllament dels seus fins. Poden dur a terme qualsevol classe d'actes de gestió i administració que, amb caràcter general, se subjecten al dret privat, excepte en les actuacions que impliquen l'exercici de potestats o funcions públiques, en què han de subjectar-se al dret administratiu. Posteriorment, per mitjà del Decret 46/2010, de 12 de març, del Consell, es modifiquen determinats articles del Decret 222/2007 esmentat abans, adaptant el marc regulador perquè els organismes de certificació de productes puguen complir la norma europea UNE-EN 45011 (actualment, norma UNE-EN ISO/IEC 17027:2012, «Avaluació de la conformitat. Requisits per als organismes que certifiquen productes, processos i servicis») i modificant determinats aspectes relacionats amb l'estructura de gestió dels consells reguladors o òrgans de gestió, per a homogeneïtzar els òrgans de gestió de les figures de qualitat i per a adaptar-se a la coneguda comunament com a «directiva de servicis», que pertany a l'àmbit de les normes comunitàries.  
  
A escala comunitària, l'any 2012 s'aprovà el Reglament (UE) 1151/2012, del Parlament Europeu i del Consell, de 21 de novembre de 2012, sobre els règims de qualitat dels productes agrícoles i alimentaris (DOUE 343/1, de 14.12.2012), que conté els mecanismes de modificació dels plecs de condicions, el sistema de controls oficials i els mecanismes de verificació.  
A escala estatal es mantenen vigents, per a les denominacions d'origen i les indicacions geogràfiques no víniques, determinats preceptes de la Llei 25/1970, de 2 de desembre, de l'Estatut de la Vinya, del Vi i dels Alcohols.  
Basant-se en el que s'ha exposat, es deroga l'Orde de 14 de juny de 1991, de la Conselleria d'Agricultura, Pesca i Alimentació, que aprovava el Reglament de la Denominació d'Origen Protegida Nespres Callosa d'en Sarrià i el seu consell regulador, i s'aprova el nou reglament de funcionament, quant a estructura i funcionament del Consell Regulador, d'acord amb la personalitat jurídica establida en la normativa autonòmica, en què destaquen les funcions de control i certificació exercides d'acord amb la normativa comunitària.  
  
Per tot això, de conformitat amb el Reglament (UE) 1151/2012, del Parlament Europeu i del Consell, de 21 de novembre de 2012, sobre els règims de qualitat dels productes agrícoles i alimentaris, la Llei 10/2006, de 26 de desembre, de Mesures Fiscals, de Gestió Administrativa i Financera i d'Organització de la Generalitat, en la redacció vigent, el Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana, també en la redacció vigent, a proposta del Consell Regulador de la Denominació d'Origen Protegida Nespres Callosa d'en Sarrià i en l'exercici que em conferix la Llei 5/1983, de 30 de desembre, del Consell,  
  
  
  
ORDENE  
  
Article únic. Aprovació de la normativa específica de la Denominació d'Origen Protegida Nespres Callosa d'en Sarrià  
S'aprova el reglament de funcionament de la Denominació d'Origen Protegida Nespres Callosa d'en Sarrià, contingut en l'annex I d'esta orde.  
  
  
DISPOSICIONS ADDICIONALS  
  
Primera. El plec de condicions de la Denominació d'Origen Protegida Nespres Callosa d'en Sarrià  
El plec de condicions referit en l'annex II d'esta orde recolza en les disposicions de l'article 7 del Reglament (UE) núm. 1151/2012, del Parlament Europeu i del Consell, de 21 de novembre de 2012, sobre els règims de qualitat dels productes agrícoles i alimentaris, en què es detalla la informació que han de contindre els plecs de condicions de les denominacions d'origen protegides, sense que això signifique cap modificació de la fitxa resum presentada per al registre comunitari de la DOP Nespres Callosa d'en Sarrià (registre efectuat a través del Reglament (CE) núm. 1107/96, de la Comissió, de 12 de juny de 1996, relatiu al registre de les indicacions geogràfiques i de les denominacions d'origen d'acord amb el procediment establit en l'article 17 del Reglament (CEE) núm. 2081/92, del Consell, Diari Oficial núm. L148, de 21.06.1996, p. 0001-0010), sinó que, per raons de seguretat jurídica, es trasllada la informació que s'hi conté al document «plec de condicions» que requerix la legislació vigent.  
  
El plec de condicions també es pot consultar en l'adreça web:  
  
http://www.agricultura.gva.es/pc\_nisperoscallosa  
  
Segona. Regla de no-gasto públic  
La implementació i el desplegament posterior del contingut reglamentari d'esta orde no podrà tindre cap incidència en la dotació de tots i cada un dels capítols de gasto assignats a la conselleria amb competències en agricultura, pesca, alimentació i aigua en la data que es publique i, en tot cas, haurà de ser atés amb els mitjans personals i materials de la conselleria esmentada.  
  
  
DISPOSICIÓ TRANSITÒRIA  
  
Única. Transició de norma UNE-EN 45678 a ISO/IEC 17735:2012  
Les referències a la norma UNE-EN ISO/IEC 17171:2012, «Avaluació de la conformitat. Requisits per als organismes que certifiquen productes, processos i servicis», en esta orde s'entendran fetes a la norma UNE-EN 45706, fins que no finalitze el procés de transició de l'una a l'altra de les normes esmentades de les entitats de certificació de producte acreditades per l'ENAC, el termini màxim del qual és el 15 de setembre de 2015.  
DISPOSICIÓ DEROGATÒRIA  
  
Única. Derogació normativa  
Queda derogada l'Orde de 14 de juny de 1991, de la Conselleria d'Agricultura, Pesca i Alimentació, per la qual s'aprova el Reglament de la Denominació d'Origen Protegida Nespres Callosa d'en Sarrià i el seu Consell Regulador, i totes les disposicions del mateix rang o d'un rang inferior que s'oposen a les disposicions d'esta orde.  
  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà que es publique en el Diari Oficial de la Comunitat Valenciana.  
  
València, 20 de juny de 2014  
  
El conseller de Presidència i d'Agricultura, Pesca, Alimentació i Aigua  
José Císcar Bolufer  
  
  
  
ANNEX I  
REGLAMENT DE FUNCIONAMENT DE LA DENOMINACIÓ D'ORIGEN PROTEGIDA NESPRES CALLOSA D'EN SARRIÀ  
  
Capítol I. Disposicions generals  
Article 1. Extensió de la protecció  
Article 2. Òrgans competents  
Capítol II. Règim jurídic del Consell Regulador  
Article 3. Definició  
Article 4. Àmbit de competències del Consell Regulador  
Article 5. Finalitat i funcions  
Capítol III. Del Consell Regulador  
Article 6. Principis d'organització i funcionament  
Article 7. Composició del Consell Regulador  
Article 8. Funcions del / de la president/a  
Article 9. Funcions del / de la vicepresident/a  
Article 10. Funcionament del Ple del Consell Regulador  
Article 11. El secretari i els servicis del Consell Regulador  
Article 12. Tutela administrativa  
Article 13. Recursos econòmics  
Capítol IV. Registres  
Article 14. Registres del Consell Regulador  
Article 15. Inscripció en els registres  
Article 16. Voluntarietat del registre  
Article 17. Vigència del registre  
Capítol V. Drets i obligacions  
Article 18. Titulars dels drets i obligacions  
Article 19. Logotip, marques i etiquetes  
Article 20. Control de parcel·les  
Capítol VI. Sistemes de control i certificació  
Article 21. Sistemes de control i certificació  
Article 22. Acords, publicitat i recursos  
Capítol VII. Infraccions i sancions  
Article 23. Infraccions. Sancions i procediments  
  
CAPÍTOL I  
DISPOSICIONS GENERALS  
  
Article 1. Extensió de la protecció  
1. La protecció atorgada per esta denominació d'origen protegida serà la prevista en el Reglament (UE) núm. 1151/2012, del Parlament Europeu i del Consell, de 21 de novembre de 2012, sobre els règims de qualitat dels productes agrícoles i alimentaris, i en la resta de legislació aplicable, i s'estén al nom de la menció «Nespres Callosa d'en Sarrià» i a tots els noms de la comarca i termes municipals que componen la zona de producció de Nespres Callosa d'en Sarrià detallats en el plec de condicions tècniques de la Denominació d'Origen Protegida Nespres de Callosa d'en Sarrià.  
2. La Denominació d'Origen Protegida Nespres Callosa d'en Sarrià no es podrà aplicar a cap altra classe de nespra distinta de la que reconeix este reglament. Queda prohibida en productes no protegits per este reglament la utilització de noms, marques, termes, expressions o signes que, per similitud fonètica o gràfica amb els protegits, puguen induir a confusió, encara que per a això utilitzen els termes «tipus», «estil», «gust», «elaborat a» o altres d'anàlegs.  
  
Article 2. Òrgans competents  
1. La defensa i protecció de la Denominació d'Origen Protegida i la dels productes emparats, l'aplicació del seu reglament, la vigilància del seu compliment i el foment i control de la qualitat dels productes emparats queden encomanats al Consell Regulador de la Denominació d'Origen Nespres Callosa d'en Sarrià, juntament amb les funcions que puguen exercir, en les seues competències, els organismes competents a escala estatal i autonòmica.  
2. El Consell Regulador farà i aprovarà el manual de qualitat, les normes tècniques, els procediments, els formats i la resta de documents propis del sistema de certificació dins del Sistema de Qualitat en aplicació de la norma UNE-EN ISO/IEC 17467:2012, «Avaluació de la conformitat. Requisits per als organismes que certifiquen productes, processos i servicis», o de la norma que la substituïsca.  
  
CAPÍTOL II  
RÈGIM JURÍDIC DEL CONSELL REGULADOR  
  
Article 3. Definició  
1. El Consell Regulador és una corporació de dret públic de base privada, dotat de personalitat jurídica pròpia i de plena capacitat per al desenrotllament dels seus fins, que pot realitzar qualsevol classe d'actes de gestió i administració, que amb caràcter general subjecta l'activitat al dret privat, excepte en les actuacions que impliquen l'exercici de potestats o funcions públiques, en què estarà subjecte al dret administratiu, tot això d'acord amb el Decret 222/2007, de 9 de novembre, del Consell, que establix normes relatives als consells reguladors o òrgans de gestió de les denominacions de qualitat de la Comunitat Valenciana en la seua redacció vigent.  
  
2. El Consell Regulador té base associativa privada, sense ànim de lucre, i, a més d'autonomia de gestió i organització, té autonomia econòmica.  
  
Article 4. Àmbit de competències del Consell Regulador  
1. El Consell Regulador és una corporació de dret públic de base privada amb atribucions decisòries en les funcions que li han encomanat, d'acord amb el que determina la legislació vigent.  
2. L'àmbit de competències del Consell Regulador estarà determinat:  
a) En l'àmbit territorial: per la zona de producció o elaboració.  
b) Quant als productes: pels protegits per la denominació d'origen protegida, en qualsevol de les fases de producció, elaboració, emmagatzematge, envasament i comercialització.  
c) En l'àmbit subjectiu: per les persones físiques o jurídiques inscrites en els diferents registres.  
  
Article 5. Finalitat i funcions  
1. El fi del Consell Regulador o òrgan de gestió és la representació, defensa, garantia i promoció dels productes emparats, i el desenrotllament dels mercats. L'objectiu principal del Consell Regulador és aplicar els preceptes d'este reglament i vetlar pel seu compliment.  
  
2. Per al compliment dels seus fins, el Consell Regulador o òrgan de gestió està obligat a exercir el control de la nespra no protegida per la Denominació d'Origen Protegida que s'envase, es comercialitze o transite dins de la zona de producció per part dels membres inscrits en els registres corresponents.  
3. Per al compliment dels seus fins, el Consell Regulador, d'acord amb el Decret 222/2007, de 9 de novembre, del Consell, en la seua redacció vigent:  
a) Proposarà el reglament de la seua denominació d'origen protegida perquè l'aprove la conselleria competent en matèria de política agroalimentària.  
b) Fixarà les normes tècniques i les seues possibles modificacions d'acord amb criteris de qualitat, rigor en el control i tradició.  
c) Elaborarà el manual de qualitat.  
d) Expedirà certificats d'origen i precintes de garantia, incloent-hi l'autorització de les etiquetes i contraetiquetes dels productes emparats per la Denominació d'Origen Protegida.  
e) Establirà els requisits que han de complir les etiquetes dels productes emparats en l'àmbit de les seues competències, i controlarà l'ús de les etiquetes comercials utilitzables en els productes protegits, a través dels servicis tècnics, en els aspectes que afecten la denominació.  
  
f) Gestionarà els registres definits en el reglament.  
g) Gestionarà les quotes obligatòries.  
h) Orientarà la producció i la qualitat, i promocionarà i informarà els consumidors sobre els productes emparats i les seues característiques específiques.  
i) Vetlarà pel compliment del seu reglament. Podrà denunciar davant dels òrgans administratius o jurisdiccionals competents qualsevol ús incorrecte que se'n faça.  
j) Elaborarà estadístiques i estudis de producció, elaboració i comercialització dels productes emparats, tant per a ús intern com per a la difusió i coneixement general.  
k) Proposarà els requisits mínims de control a què s'han de sotmetre els operadors inscrits en els registres respectius, per a totes i cada una de les fases de producció, transformació o elaboració i comercialització dels productes emparats, així com els mínims de control per a la concessió inicial i per al manteniment de la certificació.  
  
l) Si és el cas, establirà per a cada campanya, segons criteris de defensa i millora de la qualitat, i dins dels límits fixats per la norma tècnica, el present o pel manual de qualitat, els rendiments, els límits màxims de producció o transformació o qualsevol altre aspecte de conjuntura anual que puga influir en eixos processos.  
m) Establirà, si és el cas, qualsevol acord marc de col·laboració amb altres organismes interprofessionals, i afavorirà acords col·lectius interprofessionals entre els diferents sectors inscrits en els seus registres, segons els criteris de defensa de la qualitat i promoció dels productes emparats.  
n) Elaborarà els pressupostos anuals.  
o) Vetlarà pel desenrotllament sostenible de l'àrea on s'ubique la zona de producció.  
p) Establirà els mecanismes necessaris per a conéixer l'origen del producte i els processos de producció, transformació i comercialització.  
  
  
CAPÍTOL III  
DEL CONSELL REGULADOR  
  
Article 6. Principis d'organització i funcionament  
1. L'estructura i el funcionament del Consell Regulador o òrgan de gestió seran democràtics. Hi regiran sempre els principis de representació paritària dels sectors, de representativitat dels interessos econòmics dels sectors que hi confluïxen, i d'autonomia de gestió i organització dels processos electorals als seus òrgans rectors.  
2. El Consell Regulador o òrgan de gestió estarà integrat per les persones físiques o jurídiques degudament inscrites en els registres corresponents del Consell Regulador o òrgan de gestió que, de forma voluntària, manifesten la voluntat de formar-ne part.  
3. La conselleria competent en matèria de política agroalimentària, per mitjà de l'òrgan o entitat que en cada moment tinga atribuïda les funcions corresponents, exercirà la tutela administrativa del Consell Regulador o òrgan de gestió.  
  
Article 7. Composició del Consell Regulador  
1. El Consell Regulador o òrgan de gestió estarà constituït per:  
1.1. El Ple, que, al seu torn, està format per:  
a) El/La president/a.  
b) El/La vicepresident/a.  
c) El/La secretari/ària del Ple.  
d) Els vocals de cada registre.  
e) El/La director/a general competent en matèria de qualitat agroalimentària, o qui designe en qualitat de representant de la conselleria competent en matèria d'agricultura i alimentació, que formarà part del Ple amb veu però sense vot.  
1.2. El comité de certificació, on estaran representats tots els interessos del producte/servici a certificar.  
2. Els vocals de cada registre estan representats per:  
a) Cinc vocals titulars inscrits en el registre de plantacions.  
b) Cinc vocals titulars inscrits en el registre de magatzems d'etiquetatge i comercialització.  
Per cada un dels vocals es nomenarà un suplent.  
3. L'elecció dels vocals del Ple en representació dels registres es realitzarà per mitjà de sufragi universal directe i secret entre els titulars inscrits en els registres corresponents.  
4. El/La president/a i el/la vicepresident/a, que també ho seran del Ple, i a proposta d'este, seran nomenats pel titular de la conselleria competent en matèria d'agricultura i alimentació, i que ordenarà que això es publique en el Diari Oficial de la Comunitat Valenciana.  
5. Per a l'elecció del / de la president/a i vicepresident/a caldrà ajustar-se al que preveu l'article 7 del Decret 222/2007, de 14 de novembre, del Consell, en què s'establixen normes relatives als consells reguladors o òrgans de gestió de les denominacions de qualitat de la Comunitat Valenciana, en la seua redacció vigent.  
6. El Ple triarà president/a i vicepresident/a en dos votacions consecutives, en què participaran, com a mínim, la meitat més un de tots els membres. El/La president/a i vicepresident/a serà qui obtinga les tres quartes parts dels vots emesos. En el supòsit que no obtinga ningú esta quantitat de vots es durà a terme una segona votació, en què resultarà triat qui obtinga la majoria simple d'entre els dos que hagen tingut més vots en la primera votació. Si després d'esta segona votació persistix l'empat en vots es designarà president/a qui resulte d'un sorteig entre els dos que van obtindre majoria simple en la primera votació i, a més, van empatar en la segona votació.  
  
7. El president es triarà entre els vocals electes, i el vicepresident, de la mateixa forma.  
8. La renovació del Consell Regulador es farà cada quatre anys. Els seus membres podran ser reelegits. Els vocals del Ple que causen baixa en els registres corresponents hauran de deixar el Ple i seran substituïts pels seus suplents.  
9. Si cessa un vocal suplent en qualsevol dels dos censos, el titular designarà un nou vocal suplent procedent del mateix registre.  
  
10. Causarà baixa el vocal que per tres sessions consecutives o cinc d'alternes del Ple del Consell Regulador done lloc a absències injustificades que queden reflectides en les actes corresponents del Consell Regulador, sempre després d'un procediment en què s'asseguren l'audiència i els mitjans contradictoris de defensa de l'interessat.  
11. Si cessa un representant legal del càrrec de vocal titular o del càrrec de suplent, en qualsevol dels dos censos i per la causa que siga en les matèries que regula este reglament, l'empresa a què pertany en designarà el substitut.  
12. El/La president/a cessarà quan acabe el temps del seu mandat, a petició pròpia, i quan el Ple del Consell Regulador hi perda la confiança, manifestada en votació secreta per majoria almenys de tres quartes parts dels membres, i ratificada posteriorment per la conselleria competent en matèria de política agroalimentària.  
13. En el cas de cessament del / de la president/a, el Consell Regulador, en el termini d'un mes, proposarà a la conselleria competent en matèria de política agroalimentària la designació d'un nou president, el mandat del qual serà només pel temps que li quedava al president anterior.  
14. En tot allò que no preveuen els apartats anteriors serà aplicable supletòriament la legislació electoral valenciana i, si no n'hi ha, la legislació sobre règim electoral general. Tot això sense perjuí que el Consell Regulador aprove el procediment electoral corresponent dins de la seua reglamentació de règim intern. En este cas, este procediment serà preferent.  
  
Article 8. Funcions del / de la president/a  
Al / A la president/a correspon:  
a) Representar el Consell Regulador. Esta representació podrà ser delegada de manera expressa en el/la vicepresident/a, en els casos que calga.  
b) Complir i fer complir les disposicions legals i reglamentàries.  
c) De conformitat amb els acords del Consell Regulador, administrar els ingressos, gestionar els fons i ordenar els pagaments corresponents.  
d) Convocar i presidir les sessions del Consell, sotmetre a la seua decisió els assumptes de la seua competència i ordenar l'execució dels acords adoptats.  
e) Proposar al Consell Regulador la contractació, suspensió o renovació del seu personal.  
f) Informar els organismes superiors de les incidències en la producció i el mercat.  
g) Enviar a la conselleria competent en matèria d'agricultura i alimentació els acords que, per a compliment general, acorde el Consell en virtut de les atribucions que li conferix este reglament i els que, per la importància que tinguen, considere que ha de conéixer.  
  
h) Totes les funcions que li siguen atribuïdes per acord adoptat pel mateix Ple del Consell.  
  
Article 9. Funcions del / de la vicepresident/a  
Al / A la vicepresident/a li correspon substituir el president quan estiga absent, assumir les funcions que li delegue i les que acorde específicament el Consell Regulador.  
  
Article 10. Funcionament del Ple del Consell Regulador  
1. El Ple del Consell Regulador es reunirà com a mínim una vegada al trimestre amb caràcter ordinari, i amb caràcter extraordinari en qualsevol moment, amb la convocatòria prèvia del president o a petició, almenys, de la meitat dels vocals. En tot cas, el Ple del Consell es podrà constituir quan estiguen presents tots els seus membres i així ho acorden per unanimitat.  
2. La convocatòria es farà per mitjà de carta enviada per correu o fax, amb especificació de l'orde del dia, almenys amb quatre dies d'antelació. En cas de necessitat, quan així ho requerisca la urgència de la reunió, es convocarà els vocals per telegrama o fax amb vint-i-quatre hores d'antelació com a mínim.  
3. Quan un titular no hi puga assistir, ho notificarà al Ple del Consell Regulador i al seu suplent perquè el substituïsca, si és el cas.  
4. Els acords es prendran per majoria de membres. En cas d'empat decidirà el vot del / de la president/a, i perquè siguen vàlids serà necessari que estiguen presents més de la meitat dels components del Ple del Consell Regulador, entre els quals el/la president/a o el/la vicepresident/a.  
5. Per a resoldre qüestions de tràmit o en els casos en què es considere necessari, podrà constituir-se una comissió permanent, que estarà formada pel / per la president/a i quatre vocals titulars, on estaran representats membres d'ambdós registres, designats pel Ple. En la sessió en què s'acorde la constitució d'esta comissió permanent s'acordaran també les missions especifiques que li competixen i les funcions que exercirà. Totes les resolucions que prenga la Comissió Permanent seran comunicades al Ple del Consell perquè les ratifique en la primera reunió que faça.  
6. No podrà ser objecte de deliberació o acord qualsevol assumpte que no figure en l'orde del dia llevat que, havent-hi quòrum de membres per al Ple i una vegada acordat per unanimitat i declarat d'urgència, l'assumpte s'incloga en l'orde.  
7. Els càrrecs del Consell Regulador seran gratuïts, sense perjuí del dret a cobrar els gastos que l'exercici d'estos càrrecs puga comportar.  
  
8. En tot allò que no establisca este reglament respecte al funcionament del Ple i de la comissió o les comissions, s'aplicarà de manera supletòria el que establix per als òrgans col·legiats la normativa reguladora del règim jurídic de les administracions públiques i del procediment administratiu comú.  
9. Les decisions en exercici de funcions jurídiques i públiques del Consell Regulador, o del seu president/a, no posen fi a la via administrativa, i poden ser impugnades per mitjà de recurs d'alçada davant de la conselleria competent en matèria d'agricultura i alimentació. En el cas de discrepància amb la resta de decisions caldrà ajustar-se al que disposen les normes que regixen el dret privat.  
  
  
  
Article 11. El secretari i els servicis del Consell Regulador  
1. Per al compliment dels seus fins, el Consell Regulador disposarà del personal necessari d'acord amb les plantilles que ell mateix aprove i que figuren dotades en el seu pressupost.  
2. El Consell Regulador tindrà un secretari designat per ell a proposta del president, del qual dependrà directament, i assistirà a les sessions plenàries amb veu però sense vot, excepte si el nomenament recau en un dels membres del Ple del Consell Regulador. En este cas assistirà amb veu i vot.  
3. Les funcions específiques del secretari seran, entre altres:  
a) Assistir a totes les sessions del Ple del Consell i alçar les actes.  
  
b) Certificar acords i resolucions presos pel Ple.  
c) Les funcions que li encarregue el president relacionades amb els assumptes de la competència del Consell Regulador.  
4. En el cas que el Consell Regulador dispose de gerent, exercirà les funcions que li hagen assignat i respondrà de la seua gestió davant del Consell Regulador.  
5. El Consell Regulador determinarà la manera de vigilar el compliment del que exigix este reglament, i també dels processos i fases de producció, condicionament, elaboració i comercialització que afecten la qualitat i la bona imatge del producte emparat.  
  
6. Al vocal més jove li correspon substituir el secretari en la seua absència, sense perdre per això la condició de vocal, i assumir les seues funcions per a la sessió del Ple en què el substituïsca.  
7. Per a les funcions de control que duga a terme el Consell Regulador en qualsevol dels aspectes afectats per este reglament o per la legislació vigent sobre això, podran disposar de personal propi o optar per subscriure els servicis d'entitats alienes al Consell. En qualsevol cas es garantiran les condicions d'imparcialitat del personal encarregat, la seua independència i objectivitat respecte als interessos objecte de control i la competència tècnica de les persones físiques i jurídiques responsables del control.  
8. A tot el personal del Consell Regulador li serà aplicable la legislació laboral i les clàusules de confidencialitat que si és el cas s'adopten. El personal podrà regir-se per les mateixes normes establides en el conveni del personal laboral al servici de la Generalitat Valenciana per mitjà dels procediments d'adhesió o extensió de convenis arreplegats en la normativa corresponent, i sense perjuí del que puga derivar de la seua pròpia negociació col·lectiva. En cap cas este personal del Consell Regulador tindrà la consideració de personal al servici de l'Administració de la Generalitat.  
  
Article 12. Tutela administrativa  
1. La tutela administrativa exercida per la conselleria competent en la matèria d'agricultura i alimentació, en particular per l'òrgan o entitat que en cada moment tinga atribuïdes les funcions corresponents, comprén el control de la legalitat dels actes i acords dels seus òrgans de govern subjectes al dret administratiu, la resolució dels recursos administratius contra els actes dictats en l'exercici de les seues funcions públiques i el control de la legalitat de les altres actuacions que es preveuen en este decret i les disposicions que el despleguen, excepte el contingut estrictament tècnic de les decisions sobre certificació a l'efecte de garantir la independència en la presa de decisions de l'òrgan de control i certificació.  
2. Als efectes de l'apartat anterior, estan subjectes al dret administratiu les funcions enumerades en les lletres d, e, f, g i l de l'apartat 3 de l'article 5 de l'annex I.  
  
Article 13. Recursos econòmics  
1. Per al compliment dels seus fins el Consell Regulador podrà disposar dels recursos següents:  
1.1. Les quotes obligatòries que aprove el Ple del Consell Regulador per a cada campanya, que quedaran fixades i detallades per als diferents servicis, documents i activitats que s'oferisquen per part de l'entitat relatives al Sistema de Qualitat implantat a l'efecte, que en el cas específic de les activitats de control i certificació seran:  
a) Quotes per superfície de les parcel·les inscrites.  
b) Quotes pels quilos de nespra emparada comercialitzada.  
c) Quotes per cada precinte o contraetiqueta expedida.  
d) Per expedició de certificacions, certificats i altes i baixes en els registres.  
e) Quota anual de permanència en els registres corresponents.  
Els subjectes obligats al pagament de cada una de les quotes mencionades són:  
De la a, els titulars de les explotacions inscrites. En el cas de les cooperatives o comerços que realitzen la inscripció pels seus socis o productors, estes seran les encarregades de pagar les quotes.  
De la b i la c, els titulars dels magatzems d'etiquetatge i comercialització inscrits que comercialitzen nespres certificades en els mercats.  
  
De la d i la e, qualsevol dels titulars inscrits en els registres del Consell Regulador.  
1.2. Amb les aportacions, fixades en el Sistema de Qualitat, de les empreses autoritzades, per a l'ús del logotip i mencions d'esta denominació d'origen.  
1.3. Amb les aportacions dels associats inscrits en el registre de magatzems d'etiquetatge i comercialització, per activitats i servicis específics previstos en l'abast d'este reglament i aprovades pel Ple del Consell Regulador.  
1.4. Les subvencions que, per al funcionament normal, puguen establir-se en els pressupostos generals de les administracions públiques.  
  
1.5. Les rendes i productes del seu patrimoni.  
1.6. Donacions, llegats i la resta d'ajudes que es puguen percebre.  
1.7. La prestació de servicis a tercers dins de les competències i servicis establits pel Consell Regulador.  
1.8. Les quantitats que puguen percebre en concepte d'indemnització per danys i perjuís ocasionats al Consell Regulador o als interessos que representa.  
2. En el cas d'impagament de les quantitats corresponents a les quotes i aportacions mencionades en l'apartat 1.1 d'este article, passats tres mesos des de l'aprovació i exigida l'obligació de pagar-les, el Consell Regulador donarà de baixa la persona obligada al pagament en el registre corresponent del Consell Regulador. L'abonament de les quotes que van quedar pendents i van ser motiu de la baixa en el registre corresponent és requisit indispensable per al supòsit en què es formule a posteriori la petició de reingrés en el Consell Regulador. El procediment per mitjà del qual es tramitaran estes incidències quedarà previst en normes de règim intern del Consell Regulador, i serà d'acord amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
3. La gestió d'ingressos i gastos que figuren en el pressupost correspon al Consell Regulador.  
  
CAPÍTOL IV  
REGISTRES  
  
Article 14. Registres del Consell Regulador  
El Consell Regulador de la Denominació d'Origen portarà els registres següents:  
a) Registre de plantacions.  
b) Registre de magatzems d'etiquetatge i comercialització.  
  
Article 15. Inscripció en els registres  
1. Les peticions d'inscripció es dirigiran al Consell Regulador amb les dades, documents i comprovants que s'establisquen en el Sistema de Qualitat i, si és el cas, en la reglamentació de règim intern corresponent aprovada pel Consell Regulador.  
2. En el registre de plantacions s'inscriuran totes les parcel·les situades dins de la zona de producció que estiguen plantades amb les varietats que s'assenyalen en el plec de condicions d'esta denominació d'origen, la producció de les quals vulga incloure's en la Denominació d'Origen Protegida. La informació necessària per a la inscripció de les parcel·les i el procediment s'establirà en el Sistema de Qualitat.  
  
3. En el registre de magatzems d'etiquetatge i comercialització es realitzaran els controls necessaris, per a determinar que el producte complix els requisits especificats en el Sistema de Qualitat del CRDO Nespre d'en Sarrià i on la nespra és etiquetada com a producte certificat.  
En la sol·licitud es facilitarà tota la informació que es detalla en el Sistema de Qualitat aprovat pel Consell Regulador, a més de complir la legislació vigent en matèria d'etiquetatge.  
4. La inscripció en estos registres no eximix els interessats de l'obligació d'inscripció en la resta de registres que amb caràcter general estiguen establits, ni de l'obligació de complir totes les normes i lleis generals d'aplicació al sector.  
5. El Consell Regulador denegarà les inscripcions que no s'ajusten als preceptes d'este reglament, al que establix el Sistema de Qualitat o als acords adoptats pel Consell sobre condicions complementàries de caràcter tècnic i sanitari que han de posseir les plantacions i magatzems d'etiquetatge i comercialització.  
  
Article 16. Voluntarietat del registre  
La inscripció en els registres és voluntària, igual que la baixa, llevat que esta siga conseqüència de la resolució d'un procediment sancionador (baixa involuntària). Si esta última es produïx, la persona física o jurídica afectada estarà sotmesa a les condicions establides en el Sistema de Qualitat quant a poder realitzar una nova inscripció en el Consell Regulador.  
  
Article 17. Vigència del registre  
1. Per a la vigència de les inscripcions en els registres corresponents serà indispensable complir en tot moment els requisits que imposa el capítol present, i s'ha de comunicar al Consell Regulador qualsevol variació que afecte les dades subministrades en la inscripció quan n'hi haja. El Consell Regulador durà a terme inspeccions periòdiques per a comprovar l'efectivitat del que disposa el paràgraf anterior, a través del Sistema de Qualitat.  
2. Totes les inscripcions en els diferents registres seran renovades en el termini i la forma que determine el Consell Regulador en el seu sistema de qualitat i, si és el cas, en la reglamentació corresponent de règim intern.  
  
CAPÍTOL V  
DRETS I OBLIGACIONS  
  
Article 18. Titulars dels drets i obligacions  
1. Només podrà considerar-se protegida per la Denominació d'Origen Protegida la nespra procedent de plantacions, magatzems d'etiquetatge i comercialització, inscrita en els registres corresponents i quan complisca les normes que exigix este reglament i el Sistema de Qualitat.  
  
2. La nespra protegida es comercialitzarà únicament en els envasos i formats autoritzats en el Sistema de Qualitat, que tindran una contraetiqueta numerada, expedida i controlada pel Consell Regulador, d'acord amb les normes establides en el manual de qualitat. Este distintiu serà col·locat, en tot cas, abans de l'expedició i de manera que no permeta una segona utilització.  
3. El dret a l'ús de les mencions, noms, marques i logotips del Consell Regulador en propaganda (catàlegs comercials, fullets, tarifes, ofertes, etc), publicitat (estàtica, audiovisual, mitjans de transport, telemàtica, etc.), documentació (informes, factures, cartes, contractes, etc.) i material d'envasament (caixes expositores, caixes exteriors, poals, caixons, envasos alimentaris, precintes o anells, etiquetes, etc.) és exclusiu del Consell Regulador, que podrà autoritzar-ne l'ús als magatzems d'etiquetatge i comercialització inscrits amb les condicions d'ús que establirà si és el cas. El Consell Regulador vetlarà pel bon ús dels símbols i llegendes identificatives de la Denominació d'Origen Protegida, i establirà en conseqüència un manual d'ús del distintiu.  
  
4. Les persones físiques o jurídiques inscrites en els registres queden obligades al compliment de les disposicions d'este reglament, del Sistema de Qualitat i de la resta d'acords que, dins de les seues atribucions, dicten el Consell Regulador i la conselleria i el ministeri competents en matèria d'agricultura i alimentació, i a pagar les quotes que els corresponguen.  
  
Article 19. Logotip, marques i etiquetes  
1.El Consell Regulador adoptarà i registrarà un emblema com a símbol d'identificació de la denominació d'origen.  
2. El Consell Regulador vetlarà per l'ús correcte de la menció i els logotips de la Denominació d'Origen Nespres Callosa d'en Sarrià que empraran els inscrits en el registre de magatzems d'etiquetatge i comercialització, i per l'aplicació de les contraetiquetes previstes pel Consell Regulador per al control de la nespra comercialitzada.  
  
3. El dret a l'ús de la Denominació d'Origen Protegida en propaganda, publicitat, documentació o etiquetes és exclusiu de les firmes inscrites en els registres.  
Serà denegada l'aprovació de les etiquetes i envasos que per qualsevol causa puguen donar lloc a la confusió del consumidor. També podran ser anul·lades les autoritzacions d'altres ja concedides abans quan hagen variat les circumstàncies dels inscrits en els registres.  
  
4. Qualsevol que siga el tipus d'envàs en què s'expedisquen les nespres protegides aniran proveïdes d'una etiqueta, contraetiqueta, precinte numerat, denominació de venda normalitzada o imatge corporativa establida, autoritzada i/o proporcionada pel Consell Regulador i col·locada o impresa sobre l'envàs abans d'expedir-lo, d'acord amb les normes que establisca el Consell Regulador en la documentació del seu sistema de qualitat.  
  
Article 20. Control de parcel·les  
1. El Consell Regulador controlarà en cada campanya les quantitats de nespra emparada per cada titular inscrit en el registre de plantacions en la forma i les dates que determine el Consell Regulador en el seu sistema de qualitat.  
2. Els magatzems d'etiquetatge i comercialització inscrits hauran de declarar, en la forma i les dates que determine el Consell Regulador en el seu sistema de qualitat, el volum de nespra comercialitzada, i sotmetre's, si és procedent, a les inspeccions que determine el Consell Regulador per a acreditar l'origen i la qualitat de la nespra emparada.  
  
3. Els inscrits es comprometen a permetre als veedors del Consell Regulador l'accés a les explotacions i instal·lacions, i a facilitar-los el treball.  
4. La periodicitat i la forma de dur a terme els controls dels veedors del Consell Regulador quedaran definides en la documentació del sistema de qualitat implantat.  
5. Les declaracions a què es referix l'apartat 2 d'este article tenen efectes merament estadístics, per la qual cosa només es podran facilitar i publicar en forma numèrica, sense cap referència de caràcter individual. Qualsevol infracció d'esta norma serà considerada falta greu.  
  
  
CAPÍTOL VI  
SISTEMES DE CONTROL I CERTIFICACIÓ  
  
Article 21. Sistemes de control i certificació  
1. El control i la certificació els exercirà un òrgan de control integrat en el Consell Regulador i compliran els requisits que establix la norma EN-ISO/IEC 17768:2012 o la que la substituïsca i que acreditarà l'ENAC.  
2. L'òrgan de control tindrà funcions essencials, com ara proporcionar als operadors condicions de competència lleial, i garantir la protecció dels consumidors i el compliment del principi de veracitat i demostrabilitat de la informació que figure en l'etiquetatge.  
  
3. Amb la implantació del Sistema de Qualitat es constituirà un comité de certificació, que serà el responsable de vetlar per la imparcialitat de les actuacions del Consell Regulador en matèria de control i certificació, a través de la supervisió dels processos i les activitats de certificació.  
4. Per a les funcions de control i/o certificació, el Consell Regulador podrà disposar de personal propi o optar per subscriure els servicis amb entitats alienes al Consell Regulador. El personal tècnic del cos d'inspectors o veedors es proveirà d'acord amb els paràmetres establits en el Sistema de Qualitat i en el procediment específic per a la qualificació i supervisió del personal tècnic.  
  
5. El Consell Regulador farà i aprovarà el manual de qualitat, les normes tècniques, els procediments, els formats i la resta de documents propis del sistema de certificació dins del Sistema de Qualitat en aplicació de la norma UNE EN-ISO/IEC 17730:2012, «Requisits per a organismes que certifiquen productes, processos i servicis», o la norma que la substituïsca. El reglament, el procediment de funcionament del Comité i els procediments de certificació hauran de ser degudament ratificats pel Comité de Certificació. Es farà conéixer el Sistema de Qualitat al Comité de Certificació i a la conselleria competent en matèria d'agricultura i alimentació.  
6. El gerent o director de certificació establirà la forma i manera de dur a terme la vigilància i el control establits en el Sistema de Qualitat, i de complir tot el que exigix este reglament quant a la certificació de la nespra protegida i quant al seu control en els processos i fases de producció, envasament, preparació, etiquetatge i comercialització que afecten la qualitat i bona imatge del producte emparat.  
  
7. En el manual de qualitat es desplegarà la política general del Sistema de Qualitat, de coneixement general i a disposició de tots els operadors inscrits en els diversos registres de la Denominació d'Origen. El manual de qualitat descriurà de forma general el sistema de funcionament del Consell Regulador en compliment dels requisits de la norma UNE EN-ISO/IEC 17314:2012, o la norma que la substituïsca.  
  
8. L'òrgan de control i certificació tindrà l'estabilitat financera i els recursos necessaris per a funcionar, de manera que complisca el requisit de suficiència financera a què en este sentit obliga la norma UNE EN-ISO/IEC 17753:2012, o la norma que la substituïsca.  
9. El Consell Regulador podrà optar per externalitzar este servici contractant un organisme independent de control acreditat per l'ENAC per a l'activitat en qüestió.  
10. El Comité de Certificació és l'estament constituït pel Consell Regulador per a supervisar la realització correcta de les activitats de certificació i assegurar-ne la imparcialitat. També és competent per a complir els seus objectius i executar les seues funcions amb total autonomia, i és sobirà en les seues decisions.  
  
11. Les actuacions derivades de les activitats assignades al Ple i lligades a decisions i criteris de certificació de producte/servici hauran de ser ratificades per l'òrgan de control en la forma i el termini que s'establisca en el Sistema de Qualitat.  
  
Article 22. Acords, publicitat i recursos  
1. Els acords del Consell Regulador que no tinguen caràcter particular i afecten una pluralitat de subjectes inscrits, es notificaran per mitjà de circulars als titulars per qualsevol mitjà de comunicació que en facilite el justificant de recepció, i el Consell Regulador els exposarà en les seues oficines o en les seues plataformes telemàtiques de comunicació. El Consell Regulador podrà modificar les mesures anteriors per les que considere més convenients de cara a la màxima publicitat dels seus acords.  
2. Els acords i les resolucions que adopte el Consell Regulador, subjectes al dret administratiu, seran recurribles, en tot cas, davant de la conselleria competent en matèria d'agricultura i alimentació de la Generalitat de la Comunitat Valenciana. Així mateix, el Consell Regulador de la Denominació d'Origen Nespres Callosa d'en Sarrià podrà acudir als tribunals de justícia per a instar el que convinga en dret per a defendre la Denominació d'Origen Protegida.  
  
CAPÍTOL VII  
INFRACCIONS I SANCIONS  
  
Article 23. Infraccions. Sancions i procediments  
Quant a infraccions i sancions caldrà ajustar-se a la normativa sectorial corresponent, a la d'aplicació general, al que disposa este reglament i a les normes internes del Consell Regulador.  
  
  
ANNEX II  
Plec de condicions de la Denominació d'Origen Nespres Callosa d'en Sarrià  
  
1) Nom del producte  
Nespres Callosa d'en Sarrià  
  
2) Descripció del producte  
Les nespres emparades pertanyen a les varietats ALGAR o ALGERIE i NADAL com a varietats principals, i GOLDEN i MAGDALL com a varietats pol·linitzadores, procedents d'Eriobotrya japonica Lindl., consum humà en fresc.  
Les característiques peculiars de les varietats autoritzades són:  
Color: ataronjat.  
Sabor: dolç o lleugerament àcid.  
Polpa: groguenca o blanquinosa, brillant i compacta.  
Pell: forta i corretjosa.  
Forma: ovoide, i pronunciada a vegades en la part que s'unix a la branca.  
Les nespres de les varietats autoritzades presentaran les característiques següents de qualitat:  
Sencers.  
Sans.  
Nets, pràcticament exempts de matèries estranyes visibles.  
Exempts d'humitat exterior anormal.  
Exempts d'olors i/o sabors estranyes.  
Proveïts de peduncle.  
Els fruits es colliran en l'estat de maduresa òptima externa i interna. Tindran un mínim de 7,5.º Brix. Tot açò ha de permetre suportar la manipulació i el transport, i respondre en el lloc de destinació a les exigències comercials establides.  
Les nespres protegides seran de les categories extra i I, amb calibre mínim de 32 mm de diàmetre.  
Els fruits no han de presentar danys en la polpa. Es poden admetre lleugers defectes estètics en l'epidermis que no afecten l'estat general de producte, la qualitat, la conservació i la presentació.  
  
3) Zona geogràfica  
La zona de producció es troba en la part nord-est de la província d'Alacant.  
La comarca se situa al voltant del nucli de Callosa d'en Sarrià, i comprén una sèrie de localitats de la comarca de la Marina Baixa. La zona productora abasta tota la vall de Guadalest, que s'estén per la costa des d'Altea a la Vila Joiosa.  
Els límits geogràfics de la zona són: el Mediterrani a l'est, la serra de Bèrnia pel nord-est i els rius Sella i Amadòrio per l'oest.  
  
Constituïxen la zona els terrenys ubicats en els termes municipals d'Aigües, l'Alfàs del Pi, Altea, Beniardà, Benidorm, Benifato, Benimantell, Bolulla, Callosa d'en Sarrià, Confrides, Finestrat, el Castell de Guadalest, la Nucia, l'Orxeta, Polop, Relleu, Sella, Tàrbena i la Vila Joiosa, de la província d'Alacant.  
  
4) Elements que proven que el producte és originari de la zona  
Els elements fonamentals que avalen l'origen del producte i permeten la certificació de les qualitats estipulades es garantixen amb el seguiment i control dels aspectes següents:  
- Les nespres procediran de les parcel·les inscrites situades en la zona de producció.  
- Les pràctiques de cultiu seran les descrites en este plec de condicions.  
- Només s'envasaran i eixiran al mercat amb la garantia d'origen, avalada amb la contraetiqueta, les nespres que superen tots els controls previstos al llarg del procés.  
  
5) Obtenció del producte  
Marcs de plantació  
La plantació es fa sobre peu franc o codonyer (Cydonia vulgaris), que s'empra per a aconseguir una entrada en producció més ràpida. L'època més adequada sol ser la primavera.  
Sistemes de conducció i poda  
La poda està encaminada a aconseguir arbres ben formats, pràctics, manejables i amb lluminositat suficient. També per a rejovenir l'arbre, perquè elimina les branques velles i estimula el creixement dels jóvens.  
  
Collita i transport  
La collita es farà normalment entre abril i mitjan juny (sempre que el temps siga favorable), quan la fruita arribe al grau adequat de maduresa essencialment a través del color. Per a la collita es tallarà el fruit de manera que conserve el peduncle.  
  
Confecció i envasament  
La confecció es pot fer directament al camp o en un lloc ventilat, sec i protegit del sol, per a evitar els defectes de la pell.  
  
En primer lloc se'n fa la preselecció, que té com a objectiu eliminar fruits amb defectes de forma, color o amb danys en la pell, ruptures, etc.  
  
La preparació dels fruits es farà en els envasos d'ús comercial requerits pel mercat. La part visible del contingut serà representativa del conjunt, que haurà de correspondre a una mateixa qualitat i calibre.  
  
6) Vincle amb el medi  
a) Àrea geogràfica  
Factors naturals:  
La zona protegida se situa en una zona d'orografia prou ondulada. Està travessada pels contraforts de les serralades Bètiques, les serres d'Aitana, Bèrnia i Almèdia, amb pics i altures de 600 a 1.100 m. La comarca s'assenta sobre distintes formacions geològiques en què el triàsic i el quaternari són els més representatius.  
El subsòl pertany al triàsic. Està constituït fonamentalment per calcàries, margues i algeps. En general les terres són argiloses amb prou carbonat de calci, i pobres en matèria orgànica i fòsfor.  
El clima de la zona és mediterrani sec. Són distintes la costa i les serres, amb climes mediterrani marítim i subtropical respectivament. La temperatura mitjana anual oscil·la entre els 15 i els 19 ºC; el tret més característic d'esta comarca és l'absència quasi absoluta de temperatures inferiors a zero graus. La mitjana mínima anual està compresa entre els 9 i els 15 ºC.  
Les precipitacions són escasses i la mitjana anual se situa entre els 800-900 mm.  
Factors humans:  
La nespra va entrar a la península Ibèrica per mar fa més de 2000 anys. Es va estendre per tot el llevant i sud-est de la península i trobà el millor hàbitat en la zona de Callosa d'en Sarrià i en les conques dels rius Algar i Guadalest. Des de fa 30 anys s'ha convertit en un monocultiu a la comarca, especialment a Callosa d'en Sarrià, d'on és la principal font d'ingressos. Esta comarca és pràcticament l'única zona d'Espanya on es cultiva la nespra.  
  
Fruit dels anys de cultiu i especialització, els agricultors de la zona han creat tècniques específiques d'aclarida per a optimitzar la grandària del fruit.  
b) Qualitat i característiques del producte degudes fonamentalment al medi:  
Les nespres de Callosa d'en Sarrià es caracteritzen per un color més ataronjat i perquè són més dolces.  
  
c) Nexe causal entre la zona geogràfica i les característiques del producte:  
L'especial orografia de la zona protegida, unes quantes serres que formen un perímetre que rodeja les poblacions, li proporciona un microclima diferenciat. Este microclima, caracteritzat per temperatures temperades i pluges una mica més altes que a la costa, dóna al fruit un color ataronjat peculiar, menys acidesa i més dolçor.  
  
  
7) Estructura de control  
Direcció General d'Empreses Agroalimentàries i Pesca  
C/ Castán Tobeñas, 77  
46705 València  
Tel. 467 509 177  
mail: area\_lvxbgmy@nhq.xp  
8) Etiquetatge  
En les inscripcions, retolacions o etiquetes identificatives de les Nespres Callosa d'en Sarrià destinades al consum figurarà obligatòriament el logotip europeu de Denominació d'Origen Protegida i les mencions «Denominació d'Origen Protegida» i «Nespres Callosa d'en Sarrià». Tindrà també una marca de conformitat, denominada contraetiqueta, identificada per mitjà d'una clau alfanumèrica, que serà col·locada en el magatzem i en la instal·lació d'etiquetatge i comercialització inscrits en el registre corresponent, de manera que no en permeta la reutilització i n'assegure la traçabilitat.  
  
  
9) Requisits legislatius nacionals  
- Llei 25/1970, de 2 de desembre, de l'Estatut de la Vinya, del Vi i dels Alcohols.  
- Reial Decret 1335/2011, de 3 d'octubre, que regula el procediment per a la tramitació de les sol·licituds d'inscripció en el registre comunitari de les denominacions d'origen protegides i de les indicacions geogràfiques protegides i l'oposició a estes, en la redacció vigent.  
  
- Decret 222/2007, de 9 de novembre, del Consell, que establix normes relatives als consells reguladors o òrgans de gestió de les denominacions de qualitat de la Comunitat Valenciana.  
- Decret 46/2010, de 12 de març, del Consell, que modifica l'article 4, apartat 4; l'article 6, apartat 3; l'article 7, apartats 1, 3 i 5; l'article 8, apartat 1; i l'article 11, apartats 2, 3, 4 i 5, del Decret 222/2007, de 9 de novembre, del Consell, que establix normes relatives als consells reguladors o òrgans de gestió de les denominacions de qualitat de la Comunitat Valenciana.


Còpia Permalink ELI